A Tanács 1795/76/EGK rendelete
(1976. július 20.)
a Szerződés 40. cikke (4) bekezdésének Franciaország tengerentúli megyéire történő alkalmazásáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 227. cikkére,
tekintettel a Bizottság javaslatára,
tekintettel az Európai Parlament véleményére [1],
mivel az Európai Mezőgazdasági Orientációs és Garanciaalap Orientációs Részlege hatáskörét ki kell terjeszteni Franciaország tengerentúli megyéire abból a célból, hogy ezek a területek is részesülhessenek a legutóbb a 2788/72/EGK rendelet [2] által módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendelet [3] 6. cikkében meghatározott közösségi támogatásban, ezáltal elősegítve ezeknek az alapvetően mezőgazdasági területeknek a gazdasági és szociális fejlődését;
mivel az Orientációs Részleg tevékenységét a lehető leghamarabb ki kell terjeszteni Franciaország tengerentúli megyéire,
ELFOGADTA EZT A RENDELETET:
1. cikk
A Szerződés 40. cikke (4) bekezdését alkalmazni kell Franciaország tengerentúli megyéire az Európai Mezőgazdasági Orientációs és Garanciaalap Orientációs Részlege tekintetében.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. július 20-án.